Luftforurening øger risiko for kræft og hjerte-kar-sygdom

Krydstogtskibe udleder store mængder af luftforurening. Blandt andet i form af NOx (kvælstofmonoxid og kvælstofdioxid), SOx (svovldioxid) og de såkaldt PM2,5 partikler - også kaldet fine partikler.

De forskellige typer af luftforurening kan alle have negative effekter på menneskers helbred. Blandt andet i form af øget risiko for hjerte-kar-sygdomme, luftvejssygdomme, kræft og sukkersyge.

Aarhus Universitet anslår, at omkring 4.000 for tidlige, danske dødsfald kan knyttes til luftforurening årligt.

T&Es rapport anslår, at de krydstogtskibe, der i 2017 lagde til kaj i København, samlet set udledte 310.488 kg NOx, 14.425 kg SOx og 5.738 kg partikler. Til sammenligning udleder Københavns bilflåde (206.054 biler per 2019) 806.206 kg NOx, 2.511 kg SOx og 93.640 kg fine partikler (PM2,5).

Kilder: dr.dk, DCE og T&E.